PATVIRTINTA

Raseinių Viktoro Petkaus progimnazijos

direktoriaus 2024 m. rugpjūčio 28 d.

įsakymu Nr. V-24E-233

**RASEINIŲ VIKTORO PETKAUS PROGIMNAZIJOS**

**PAGRINDINIO UGDYMO MOKINIŲ PASIEKIMŲ IR PAŽANGOS VERTINIMO**

**TVARKOS APRAŠAS**

**I SKYRIUS**

**BENDROSIOS NUOSTATOS**

1. Raseinių Viktoro Petkaus progimnazijos (toliau – Progimnazija) pagrindinio ugdymo mokinių pasiekimų ir pažangos vertinimo tvarkos aprašas (toliau – Aprašas) parengtas, vadovaujantis Pradinio, pagrindinio ir vidurinio ugdymo programų aprašu, patvirtintu Lietuvos Respublikos švietimo, sporto ir mokslo ministro 2023 m. balandžio 20 d. įsakymu Nr. V-570, Nuosekliojo mokymosi pagal bendrojo ugdymo programas tvarkos aprašu, patvirtintu Lietuvos Respublikos švietimo, sporto ir mokslo ministro 2023 m. liepos 19 d. įsakymu Nr. ISAK-982 „Dėl švietimo, mokslo ir sporto ministro 2005 m. balandžio 5 d. įsakymu Nr. ĮSAK-556 „Dėl nuosekliojo mokymosi pagal bendrojo ugdymo programas tvarkos aprašo patvirtinimo“ pakeitimo“, Mokinių, kurie mokosi pagal bendrojo ugdymo programas, mokymosi pasiekimų vertinimo rezultatų panaudojimo tvarkos aprašu, patvirtintu Lietuvos Respublikos švietimo, sporto ir mokslo ministro 2023 m. rugpjūčio 31 d. įsakymu Nr. V-1125 ir kitais teisės aktais, reglamentuojančiais mokinių pasiekimų ir pažangos vertinimą.

2. Apraše aptariami mokinių pažangos ir pasiekimų vertinimo tikslai ir būdai ugdymo procese ir baigus programą, vertinimo planavimas, vertinimo lygmenys ir principai, mokinių įgytų kompetencijų vertinimas įvertinimų fiksavimas, vertinimo informacijos analizė, tėvų (globėjų, rūpintojų) informavimas.

3. Mokinio įgytų kompetencijų vertinimas yra integrali ugdymo proceso dalis. Vertinimas suprantamas kaip mokytojo ir mokinio tarpusavio sąveika, kurios metu kaupiama informacija apie mokinio mokymąsi, pažangą ir įvairias būdais teikiamas grįžtamasis ryšys mokiniui apie jo pasiekimus, pateikiamos rekomendacijas dėl tolesnio mokymosi.

4. Pasiekimų vertinimo procesas grindžiamas vertybiniais orientyrais, leidžiančiais atskleisti mokinių visapusiškus gebėjimus tinkamiausiu būdu ir sudaryti galimybes juos plėtoti.

5. Apraše vartojamos šios sąvokos:

**Mokinių pasiekimų ir pažangos vertinimas** – kriterijais grįstas ugdymosi ir mokymosi

stebėjimas ir grįžtamasis ryšys, informacijos apie mokymosi procesus ir rezultatus rinkimas ir kaupimas, interpretavimas ir naudojimas mokymo ir mokymosi kokybei užtikrinti;

**Įsivertinimas** (refleksija) – paties mokinio ugdymo proceso, pasiekimų ir pažangos

stebėjimas, vertinimas ir nusimatymas tolesnių mokymosi žingsnių;

**Kompetencija** – tam tikros srities žinių, gebėjimų ir nuostatų visuma, įrodytas gebėjimas

atlikti užduotis, veiksmus pagal sutartus reikalavimus;

**Vertinimo kriterijai** – pagal pagrindinio ugdymo bendrosiose programose pateiktus

apibendrintus kokybinius mokinių žinių, supratimo ir gebėjimų vertinimo aprašus numatyti mokinių pasiekimų vertinimo lygiai (slenkstinis, patenkinamas, pagrindinis, aukštesnysis);

**Savarankiškas darbas** – ne mažiau kaip 30 minučių trukmės projektinis, kūrybinis,

laboratorinis ar kitoks raštu (ar elektroniniu būdu) atliekamas ir įvertinamas darbas, skirtas mokinio pasiekimams ir pažangai patikrinti baigus dalyko programos dalį;

**Apklausa raštu –** greita 15–20 minučių apklausa ne daugiau kaip iš 2 pamokų medžiagos.

Užduotys konkrečios, trumpos, aiškios;

**Apklausa žodžiu** – tai monologinis ar dialoginis kalbėjimas, skirtas patikrinti žinias ir

gebėjimą taisyklingai, argumentuotai reikšti mintis gimtąja ar užsienio kalba;

**Atsiskaitomasis darbas** gali trukti 10–20 minučių. Jo tikslas sužinoti, kaip mokinys suprato temos dalį, kaip geba pritaikyti įgytas žinias individualiai atlikdamas praktines užduotis;

**Savivaldus mokymasis** – mokymasis, per kurį mokinys savo iniciatyva išsiaiškina

mokymosi poreikius, keliasi tikslus, planuojasi mokymąsi, susikuria ar pasirenka mokymosi aplinką bei priemones, sau tinkamas mokymosi strategijas, įsivertina pasiekimus ir pažangą;

**Patenkinamas įvertinimas** – 4–10 balų įvertinimas, įrašai „įskaityta“, „atleista“;

**Nepatenkinamas įvertinimas –**1–2–3 balų įvertinimas, įrašai „neįskaityta“, „labai blogai“;

**Įskaityta** – mokėjimo įvertinimas įrašu, rašomas, jeigu mokinys pasiekė dalyko programoje

numatytą žinių supratimo, gebėjimų patenkinamą lygį;

**Neįskaityta** – įvertinimas rašomas, jeigu mokinys neatsiskaitė, nepademonstravo

pasiekimų;

**Atleista –** įrašas rašomas, jeigu mokinys yra atleistas pagal gydytojo rekomendaciją –

pažymą ir mokyklos direktoriaus įsakymą.

6. Vertinimo būdai (klasifikuojama pagal vertinimo bei įvertinimo pobūdį):

6.1**. formalusis vertinimas** – vertinimas, kai skiriamos tam tikro formato užduotys, numatomas joms atlikti reikalingas laikas, užduotys įvertinamos formaliais kriterijais, įvertinimas fiksuojamas;

6.2. **neformalusis vertinimas** – vertinimas, kuris vyksta nuolat stebint, susidarant nuomonę, kalbantis, diskutuojant. Vertinimas nefiksuojamas ar fiksuojamas mokytojo pasirinkta forma (ženklais, simboliais, individualiomis pastabomis, „+“ „-“ ženklu ir kt.);

6.3. **kaupiamasis vertinimas (sudėtinis pažymys)** – tai informacijos apie mokinio mokymosi pažangą ir pasiekimus kaupimas, sudėtinis įvairių mokinio veiklų, pasiekimų, pastangų suminis balas, kurio kriterijus pritaiko progimnazijos mokytojas, vertindamas mokinio pasiekimus pažymiu;

6.4. **Išorinis apibendrinamasis vertinimas** apima nacionalinius mokinių pasiekimų patikrinimus (toliau – NMPP). NMPP organizuojamas švietimo, mokslo ir sporto ministro nustatyta tvarka.

**II SKYRIUS**

**VERTINIMO TIKSLAI, UŽDAVINIAI IR BŪDAI**

7. Išskiriami trys pagrindiniai mokinių mokymosi pasiekimų vertinimo tikslai:

7.1. padėti mokytis. Vertinimas ugdymo procese skirtas kaupti informacijai apie mokinio pasiekimus. Sukaupta informacija padeda suprasti, kaip formuojasi prasminiai ryšiai tarp mokinio turimos ir naujai įgytos patirties, apmąstyti mokymosi eigą, sėkmių ir nesėkmių priežastis. Šios informacijos pagrindu mokytojo teikiamas grįžtamasis ryšys padeda mokiniui kryptingai mokytis bei įveikti nesėkmes. Šis tikslas įgyvendinamas kasdienio ugdymo praktikoje, taikant įvairias vertinimo bei įsivertinimo strategijas bei metodus;

7.2. pripažinti ir sertifikuoti rezultatus. Šiuo tikslu siekiama nustatyti mokinio mokymosi pasiekimų lygį pasibaigus tam tikram mokymosi laikotarpiui (trumpesnės trukmės mokymosi etapui, pusmečiui, baigus programos dalį arba visą programą). Šiam tikslui pasiekti kaupiama informacija apie mokinio pasiekimus konkrečiu laikotarpiu;

7.3. valdyti ugdymo proceso kokybę. Šis tikslas orientuotas į progimnazijos veiklos tobulinimą ir yra būtinas progimnazijos lygmens sprendimams priimti.

8. Vertinimo uždaviniai:

8.1. nustatyti mokinio pasiekimų lygį bei pažangą, išsiaiškinti mokinio stiprybes, ugdymosi poreikius ir kartu su mokiniu bei jo tėvais (globėjais, rūpintojais) priimti sprendimus dėl tolesnio mokymosi žingsnių, mokiniui būtinos pagalbos;

8.2. padėti mokytojui įžvelgti mokinio mokymosi galimybes, nustatyti problemas ir spragas, diferencijuoti ir individualizuoti darbą, parinkti ugdymo turinį ir metodus;

8.3. suteikti tėvams (globėjams, rūpintojams) informaciją apie vaiko mokymąsi, stiprinti ryšius tarp vaiko, tėvų (globėjų, rūpintojų) ir progimnazijos.

9. Vertinimo būdai:

9.1. formuojamasis vertinimas užtikrina svarbiausio mokinio pasiekimų vertinimo tikslo – padėti mokytis – įgyvendinimą. Pažymiai vertinant formuojamuoju būdu nerašomi. Formuojamasis vertinimas apima:

9.1.1. esamos mokymosi situacijos diagnozavimą, siekiant tikslingai pasirinkti tinkamą mokymo strategiją, mokymosi turinį, mokinio veiklą ir kt.;

9.1.2. sąlygų mokiniui mokytis ir pademonstruoti, ką jis išmoko, sudarymą, leidžiančių kiekvienam mokiniui atskleisti savo potencialą;

9.1.3. tolimesnį mokymąsi stimuliuojančio grįžtamojo ryšio teikimą. Grįžtamasis ryšys turi būti konkretus ir orientuotis į mokinio atliekamą užduotį, jis turi teikti kokybinę informaciją, galinčią padėti mokiniui geriau atlikti jo darbą;

9.1.4. sąlygų mokiniui mokytis su bendraklasiais ir iš bendraklasių užtikrinimą;

9.1.5. mokinio skatinimą permąstyti savo mokymosi patirtį ir įsivertinti pasiektą rezultatą;

9.2. apibendrinamasis vertinimas siejamas su mokymosi pasiekimų pripažinimu, juo siekiama nustatyti atliktos užduoties ir veiklos kokybę tam tikro standarto atžvilgiu. Apibendrinamasis vertinimas visuomet atliekamas pasibaigus tam tikram mokymosi etapui. Instituciniu lygmeniu išskiriamas progimnazijos vidinis ir išorinis apibendrinamasis vertinimas;

9.2.1. progimnazijos vidinis apibendrinamasis vertinimas skirstomas į trumpesnio periodo apibendrinamąjį vertinimą, kai mokinys atsiskaito už sutartos apimties mokymosi laikotarpį, ir ilgesnio periodo apibendrinamąjį vertinimą, kai mokytojas apibendrina ilgesnio periodo rezultatus ir įvertina mokinio darbą per pusmetį arba mokslo metus. Apibendrinamajam vertinimui naudojami pažymiai, pasiekimų lygiai arba kiti simboliai. Tinkamai įgyvendinamas apibendrinamasis vertinimas:

9.2.1.1. yra prasmingas – visos suinteresuotos pusės, įskaitant mokinį ir jo tėvus (globėjus, rūpintojus), turi aiškiai suprasti, kokia mokymosi rezultatų prasmė, ką reiškia gauti mokymosi rezultatai, ką reikėtų daryti toliau;

9.2.1.2. atitinka švietimo, mokslo ir sporto ministro tvirtinamose bendrosiose programose suformuluotus tikslus, apibrėžiančius, ką mokinys turi mokėti, suprasti ir gebėti atlikti naudodamas įgytas žinias;

9.2.1.3. remiasi kriterijais ir pasiekimų lygių aprašais. Siekdamas mokinio mokymosi rezultatų palyginamumo, mokytojas vienodai interpretuoja pasiekimų lygių reikalavimus;

9.2.1.4. sudaroma galimybė išmokti. Mokiniui prieš atsiskaitymą, vertinamą pažymiu, sudarytos sąlygos išmokti tai, kas bus vertinama, ir gauti grįžtamąjį ryšį apie tai, kaip jam sekasi;

9.2.1.5. tikrinama mokinio mokymosi pažanga kelis kartus ir skirtingais vertinimo įrankiais; sprendimas apie mokinio gebėjimus grindžiamas daugiau nei vienu vertinimo būdu;

9.2.1.6. vadovaujamasi aiškia vertinimo skale. Ji suprantama visoms suinteresuotoms pusėms;

9.2.1.7. remiamasi įrodymais. Pažymiai grįsti mokymosi įrodymais, sukauptais per numatytą laikotarpį;

9.2.1.8. vertinama už tai, ką mokinys atliko, o ne už tai, ko neatliko;

9.2.2. išorinį apibendrinamąjį vertinimą organizuoja Nacionalinė švietimo agentūra, vykdanti NMPP.

**III SKYRIUS**

**MOKINIŲ KOMPETENCIJŲ VERTINIMAS**

10. Įgyvendinant bendrąsias programas, ugdomos šios kompetencijos: komunikavimo, kultūrinė, kūrybiškumo, pažinimo, pilietiškumo, skaitmeninė, socialinė, emocinė ir sveikos gyvensenos. Visos kompetencijos yra vienodai svarbios ir ugdomos įgyvendinant visas bendrąsias programas. Kiekvienos kompetencijos ugdymo intensyvumas priklauso nuo konkrečios bendrosios programos. Bendrosiose programose kompetencijos apibrėžiamos, išskiriant jų esminius aspektus:

10.1. komunikavimo kompetencija – tai motyvacija ir gebėjimas kurti, perduoti ir suprasti žinias (faktus, požiūrius ar asmenines nuostatas), etiškai naudotis verbalinėmis ir neverbalinėmis komunikavimo priemonėmis ir technologijomis;

10.2. kultūrinė kompetencija – tai kultūrinė savimonė, grįsta žiniomis, aktyvia kultūrine raiška ir kultūriniu sąmoningumu;

10.3. kūrybiškumo kompetencija – tai sau ir kitiems reikšmingų kūrybinių idėjų, produktų, problemų sprendimų tyrinėjimas, generavimas, kūrimas, vertinimas, išlaikant darnų santykį su savimi ir aplinka;

10.4. pažinimo kompetencija – tai motyvacija ir gebėjimas pažinti save ir pasaulį, įgyjami suvokiant (perimant) žmonijos kultūrinę patirtį. Ši kompetencija apima dalyko žinias ir gebėjimus, kritinio mąstymo, problemų sprendimo, mokėjimo mokytis gebėjimus. Mokyklinis pažinimas reikalauja valios, pastangų ir atkaklumo;

10.5. pilietiškumo kompetencija – tai pilietinis tapatumas ir pilietinė galia, grįsta vertybėmis, nuostatomis, žiniomis ir praktinio veikimo gebėjimais, įgalinančiais kartu su kitais atsakingai kurti demokratišką visuomenę, stiprinti Lietuvos valstybingumą;

10.6. skaitmeninė kompetencija – tai motyvacija ir gebėjimas naudotis skaitmeninėmis technologijomis užduotims atlikti, mokytis, problemoms spręsti, dirbti, bendrauti ir bendradarbiauti, valdyti informaciją, efektyviai, tinkamai, saugiai, kritiškai, savarankiškai ir etiškai kurti ir dalytis skaitmeniniu turiniu;

10.7. socialinė, emocinė ir sveikos gyvensenos kompetencija – tai asmens savimonė ir savitvarda, socialinis sąmoningumas, tarpusavio santykių kūrimo gebėjimai, atsakingas sprendimų priėmimas ir asmens rūpinimasis fizine ir psichine sveikata.

11. Vertindamas mokinio įgytas kompetencijas, mokytojas vadovaujasi nuostata, kad:

11.1. ugdant mokinio kompetencijas dalyku, jos vertinamos kartu su dalykiniais pasiekimais;

11.2. mokinio kompetencijos, įgytos dalyvaujant socialinėse, pilietinėse, kultūrinėse ir kitose ugdomosiose veiklose, vertinamos progimnazijos numatyta tvarka, pvz., kaupiant mokinio veiklų aplanką, fiksuojant mokinio pasiekimų informaciją dienyne ir pan.

12. Mokinio įgytoms kompetencijoms vertinti naudojami formuojamojo ir progimnazijos vidinio apibendrinamojo vertinimo būdai. Formuojamasis mokinio įgytų kompetencijų vertinimas skatina individualią pažangą ir kompetencijų ugdymą, todėl jam ugdymo procese skiriama daugiausia laiko ir dėmesio. Sukaupta informacija ir kiti mokinio įgytų kompetencijų įrodymai numatyto etapo pabaigoje apibendrinami pažymiu, pasiekimų lygiu, žodiniu ar rašytiniu komentaru.

13. Mokinio įgytoms kompetencijoms vertinti svarbus veiksmingas grįžtamasis ryšys. Mokiniui teikiama informacija apie jo pasiekimus ir mokymosi kelią formaliojo bendrojo ugdymo (pamokų) metu ir dalyvaujant socialinėse, pilietinėse, kultūrinėse bei kitose progimnazijos ugdomosiose veiklose. Grįžtamasis ryšys yra abipusis. Teikdamas grįžtamąjį ryšį mokytojas palaiko mokinį, skatina būti atviru, ieškoti, nebijoti klysti.

**IV SKYRIUS**

**VERTINIMO NUOSTATOS IR PRINCIPAI**

14. Vertinimo nuostatos:

14.1. vertinimas grindžiamas mokinio amžiaus tarpsniais, psichologiniais ypatumais, individualiais mokinio poreikiais, atvirumu, nešališkumu, visų progimnazijos bendruomenės narių bendravimu ir bendradarbiavimu;

14.2. vertinama tai, kas buvo numatyta pasiekti ugdymo procese: mokinio žinios, jų taikymas, supratimas, dalyko gebėjimai, įgūdžiai, pastangos, asmeninė pažanga, bendrieji gebėjimai.

15. Vertinimo principai:

15.1. tikslingumas (vertinimo metodai atitinka mokymosi turinį);

15.2. atvirumas ir skaidrumas (su mokiniu tariamasi dėl (į)vertinimo formų, laiko, aiškūs vertinimo kriterijai);

15.3. objektyvumas (siekiama kuo didesnio vertinimo patikimumo, remiamasi mokinio pasiekimų aprašais);

15.4. informatyvumas (vertinimo informacija aiški, išsami, savalaikė, nurodoma, ką mokinys jau išmoko, kur spragos, kaip jas taisyti);

15.5. humaniškumas – kiekvienas mokinys gerbiamas, psichologiškai saugus;

15.6. individualumas – fiksuojama individuali kiekvieno mokinio pažanga.

16. Mokinio pažanga skatinama asmeninio tobulėjimo, o ne būti geresniam už kitą siekiu. Progimnazijos vertinimo kultūra nėra orientuota į mokinių konkurencijos tarpusavyje skatinimą, todėl vengiama mokinių lyginimo tarpusavyje.

17. Mokytojas, planuodamas, organizuodamas ir įgyvendindamas mokinio mokymosi pasiekimų vertinimą:

17.1. vadovaujasi Pedagogų etikos kodeksu, patvirtintu Lietuvos Respublikos švietimo ir mokslo ministro 2018 m. birželio 11 d. įsakymu Nr. V-561 „Dėl Pedagogų etikos kodekso patvirtinimo“;

17.2. ugdymo procese taiko adekvačius mokinio mokymosi pasiekimų stebėsenos ir vertinimo metodus;

17.3. kuria ir palaiko į mokymąsi orientuotą vertinimo kultūrą;

17.4. kolegialiai sprendžia mokinio įgytų kompetencijų vertinimo klausimus;

17.5. nuolat reflektuoja savo mokymo, mokinio mokymosi pasiekimų ir įgytų kompetencijų vertinimo praktikas, jų pridėtinę vertę kiekvieno mokinio mokymuisi;

17.6. tobulina instrumentus, padedančius įvertinti mokinio mokymosi pasiekimus ir įgytas kompetencijas;

17.7. aptaria su mokiniu akademinio sąžiningumo klausimus ir galimas pasekmes nesilaikant sąžiningumo principo;

17.8. principingai reaguoja į mokinio nesąžiningumo atvejus, tokius kaip plagijavimas, nusirašinėjimas, naudojimasis pašaline pagalba atsiskaitymų metu ir pan.;

17.9. teikia informaciją ir išsamiai paaiškina tėvams (globėjams, rūpintojams) apie mokinio mokymosi pasiekimus ir problemas;

17.10. vertinimo proceso metu gerbia mokinio privatumą ir išlaiko konfidencialumą;

17.11. tinkamai tvarko mokinio mokymosi pasiekimų stebėsenos ir vertinimo duomenis.

**V SKYRIUS**

**VERTINIMO PLANAVIMAS**

18. Vertinimas planuojamas kartu su ugdymo procesu:

18.1. mokytojas, planuodamas vertinimą, atsižvelgia į mokinio mokymosi patirtį ir gebėjimus, sieja jį su mokymosi uždaviniais, vadovaujasi Bendrosiomis programomis ir dalyko metodinės grupės aprobuota vertinimo metodika;

18.2. vertinimas planuojamas mokslo metams ir nurodomas ilgalaikiuose teminiuose planuose;

18.3. formuojamąjį vertinimą mokytojas planuoja pamokos metmenyse;

18.4. vertinimas detalizuojamas pradedant nagrinėti skyrių, temą.

19. Dalykų mokytojai, planuodami integruotas pamokas, integruotus projektus, suderina ir numato bendrus vertinimo būdus, užduotis, kriterijus.

20. Atsižvelgiant į mokinio mokymosi pasiekimus, vertinimo užduotys, atsiskaitymo laikas gali būti koreguojami.

**VI SKYRIUS**

**VERTINIMO SKALĖ**

21. Dešimtbalė vertinimo skalė pagrindinio ugdymo klasėse:

|  |  |
| --- | --- |
| **Pasiekimų lygis**  **Balai** | **Trumpas apibūdinimas. Rašydamas pažymį mokytojas turi laikytis vieningumo principų (t. y., vertinimas turi būti orientuotas į šiuos nurodymus)** |
| **aukštesnysis** | |
| 10 (dešimt) | „10“ (puikiai), kai užduotis ar atsakinėjimas atliktas be klaidų |
| 9 (devyni) | „9“ (labai gerai), kai užduotis ar atsakinėjimas iš esmės yra atliktas labai gerai, tačiau yra neesminis netikslumas ar suklydimas |
| **pagrindinis** | |
| 8 (aštuoni) | „8“ (gerai), kai užduotis visiškai atlikta, tačiau yra keletas suklydimų ar klaidų |
| 7 (septyni) | „7“ (pakankamai gerai), kai atliktoje užduotyje yra keletas netikslumų ar klaidų |
| **patenkinamas** | |
| 6 (šeši) | „6“ (patenkinamai), kai padarytos klaidos ar suklydimai leidžia suprasti užduoties rezultatą |
| 5 (penki) | „5“ (pakankamai patenkinamai), kai mokinys teisingai atliko pusę gautos užduoties ir 50 proc. užduoties atliko gerai |
| **slenkstinis** | |
| 4 (keturi) | 4“ (silpnai), kai mokinys pusėje atliktos užduoties padarė klaidų, dėl kurių neįmanoma įžvelgti mokinio bandymų |
| **nepatenkinamas** | |
| 3 (trys) | „3“ (blogai), kai negalima užduoties atlikime surasti bent vieno teisingo atsakymo ar teisingos minties |
| 2 (du) | „2“ (labai blogai), kai negalima suprasti, ką mokinys bandė užduotyje padaryti |
| 1 (vienas) | mokinys atsisakė atsakinėti, nebandė atlikti užduoties neturėdamas pateisinančios priežasties, neatsiskaitė |
| **Neįskaityta** | mokinys nedavė darbo(-ų), padavė tuščią lapą ir pan., per pusmetį/pusmečius surinko vertinimus „neįskaityta“. „Neįskaityta“ reiškia, kad bus papildomi darbai (tų dalykų, kurie vertinami „įskaityta“ („įsk“) arba „neįskaityta“ (neįsk“) |

**VII SKYRIUS**

**VERTINIMAS MOKANT**

22. Mokytojas, pradėdamas naują skyrių (temą), su mokiniais aptaria tikslus, uždavinius, darbo metodus, vertinimo kriterijus, formas.

23. Mokinio žinios, gebėjimai, įgūdžiai, pastangos, pažanga vertinama pagal BP reikalavimus, pagrindinio ugdymo pasiekimų patikrinimo ir pagrindinio ugdymo pasiekimų vertinimo instrukcijas, metodinėse grupėse aptartus ir suderintus dalyko vertinimo metodus, formas ir kriterijus.

24. Mokinio mokymosi pasiekimai pusmečio pabaigoje apibendrinami ir vertinimo rezultatas fiksuojamas įrašu „įskaityta“ ir (arba) balu, taikant 10 balų vertinimo sistemą:

24.1. patenkinamas įvertinimas – įrašai: „atleista“ („atl“), „įskaityta“ („įsk“), 4–10 balų įvertinimas;

24.2. nepatenkinamas įvertinimas–įrašai: „neįskaityta“ („neįsk“), 1–2–3 balų įvertinimas.

24.3. vertinant mokinio pasiekimus orientuojamasi į pasiekimų lygius:

24.3.1. pagrindinio ugdymo bendrosiose programose išskirti 4 pasiekimų lygiai – **slenkstinis, patenkinamas, pagrindinis ir aukštesnysis**;

24.3.2. pagrindinio ugdymo programose pasiekimų lygiai siejami su pažymiu: slenkstinis lygis – 4 balai, patenkinamas lygis – 5–6 balai, pagrindinis lygis – 7–8 balai, aukštesnysis lygis – 9–10 balų;

24.3.3. mokiniai mokosi skirtingu tempu, skiriasi ir jų išmokimo kokybė. Pasiekimų lygiai yra gairės mokytojui, planuojant ugdymo procesą, numatant aukštesnius lūkesčius visiems mokiniams, ne tik tiems, kurių didelis mokymosi potencialas, taip pat teikiant veiksmingą pagalbą pagrindinio lygio nepasiekusiems mokiniams.

25. Vertinant mokinio pasiekimus, kaupiami mokinio pasiekimų įrodymai. Suplanuoto mokymosi etapo pabaigoje įrodymai apibendrinami parašant pažymį. Rinkdamas mokinio pasiekimų įrodymus, mokytojas vadovaujasi progimnazijoje priimtais ir su mokiniu aptartais susitarimais. Vertinimas leidžia pastebėti, kuomet mokiniui reikalinga trumpalaikė ar tęstinė mokymosi pagalba.

26. Mokinio pasiekimai, įgyti mokantis dalykų modulių, vertinami „įskaityta“ („įsk“) arba „neįskaityta“ („neįsk“).

27. Dorinio ugdymo, gyvenimo įgūdžių dalykų mokymosi pasiekimai vertinami įrašu „įskaityta“ („įsk“) arba „neįskaityta“ („neįsk“).

28. Specialiosios medicininės fizinio pajėgumo grupės mokinių pasiekimai fizinio ugdymo pamokose vertinami įrašu „įskaityta“ („įsk“) arba „neįskaityta“ („neįsk“).

29. Įrašas „atleista“ („atl“) įrašomas, jeigu mokinys yra atleistas pagal gydytojo rekomendaciją ir progimnazijos vadovo įsakymą.

30. Mokinių mokymosi pasiekimų vertinimo sistemingumas: minimalus pažymių skaičius per pusmetį yra savaitinių valandų skaičius +2:

30.1. jei dalykui mokyti skirta 1 pamoka per savaitę, vertinama ne mažiau kaip 3 pažymiais/įskaitomis;

30.2. jei dalykui mokyti skirtos 2 pamokos per savaitę, vertinama ne mažiau kaip 4 pažymiais/įskaitomis;

30.3. jei dalykui mokyti skirta 3–4 pamokos per savaitę, vertinama ne mažiau kaip 5–6 pažymiais;

30.4. jei dalykui mokyti skirta 5–6 pamokos per savaitę, vertinama ne mažiau kaip 7–8 pažymiais;

30.5. pradedančiam mokytis pagal pagrindinio ugdymo programą mokiniui 5 klasėje ir naujai atvykusiems mokiniams skiriamas 1 mėnesio adaptacinis laikotarpis: mokinio pasiekimai pirmąjį mėnesį netikrinami savarankiškais darbais ir nevertinami nepatenkinamais pažymiais. Norėdamas išsiaiškinti mokinio ugdymo(si) pasiekimus mokytojas taiko individualius mokinio pažinimo metodus.

31. Savarankiškų ir kitų darbų skelbimo tvarka ir vertinimas:

31.1. savarankiškų darbų tvarkaraštis elektroniniame dienyne sudaromas mėnesiui, mokytojas pažymi TAMO dienyne datą, suderinęs laiką su mokiniais ir kitais mokytojais. Dėl objektyvių priežasčių mokytojas turi teisę savarankiško darbo laiką pakeisti, bet būtina vėl suderinti su mokiniais;

31.2 mokytojas apie savarankišką darbą mokinius pakartotinai informuoja ne vėliau kaip prieš savaitę, supažindina su darbo struktūra, turiniu, tikslais, vertinimo kriterijais;

31.2.1. sudarant savarankiško darbo užduotis laikomasi eiliškumo: nuo lengvesnių užduočių einama prie sunkesnių. Pagal sunkumą užduotys rengiamos stengiantis laikytis tokių proporcijų: 30 proc. lengvų užduočių, 40 proc. – vidutinio sunkumo ir 30 proc. sunkesnių užduočių;

31.2.2. užduotimis patikrinami įvairūs mokinio gebėjimai. Rengiant užduotis rekomenduojama laikytis tokio žinių ir gebėjimų santykio: 50 proc. užduoties taškų turėtų būti skirta žinioms ir supratimui tikrinti, o kiti 50 proc. – problemų sprendimo gebėjimams tikrinti;

31.2.3. prie kiekvienos užduoties ar klausimo būtina nurodyti taškus. Visi rašto darbai vertinami pagal tų užduočių vertinimo normas taškais, o po to pagal skalę keičiami pažymiu;

31.3. savarankiškų darbų I ir II pusmečio paskutinę savaitę, paskutinę dieną prieš mokinių atostogas ir pirmąją dieną po mokinių atostogų ar šventinių dienų rekomenduojama neorganizuoti;

31.4. per dieną organizuojamas tik vienas savarankiškas darbas;

31.5. netvarkingai, neįskaitomai parašyti darbai vertinami kaip neteisingi; ne tam skirtoje vietoje parašyti atsakymai visai nevertinami. Darbas gali būti nevertinamas, jame radus necenzūrinių užrašų, piešinių, ženklų. Pirmą kartą nesilaikant šio reikalavimo įvertinimas mažinamas 1 (vienu) balu;

31.6. savarankiško darbo užduotis mokinys atlieka susikaupęs, nekalbina, netrukdo kitiems, naudojasi tik tomis priemonėmis, kurias nurodė mokytojas, jų neskolina. Pasakinėjančio, besistengiančio gauti neleistinos pagalbos, besinaudojančio draudžiamomis priemonėmis, nevykdančio mokytojo nurodymų, mokinio darbas vertinamas žemiausiu nepatenkinamu įvertinimu. Mokytojas principingai reaguoja į mokinio nesąžiningumo atvejus, tokius kaip plagijavimas, nusirašinėjimas, naudojimasis pašaline pagalba atsiskaitymų metu ir pan. Tokie darbai neperrašomi;

31.7. savarankiškų darbų įvertinimai mokiniams paskelbiami:

31.7.1. per 7 darbo dienas;

31.7.2. įvertintų darbų rezultatų analizė pristatoma ir aptariama su visais klasės mokiniais, pasidžiaugiama jų sėkmėmis, nesėkmės aptariamos individualiai ir numatomi būdai mokymosi spragoms šalinti. Mokinio pageidavimu mokytojas teikia konsultacijas;

31.8. nepatenkinamai įvertintas savarankiškas darbas:

31.8.1. gali būti perrašomas individualiai susitarus su mokytoju, mokiniui rekomenduojama lankyti konsultacijas pasiekimų skirtumams likviduoti;

31.8.2. jei nepatenkinamai įvertinami du ir daugiau savarankiškų darbų iš eilės, pasiekimų skirtumų likvidavimo būdus ir sprendimus priima dalyko mokytojas kartu su mokiniu, jo tėvais (globėjais, rūpintojais), klasės vadovu;

31.8.3. jei 50 proc. ir daugiau klasės ar mobilios grupės mokinių savarankiško darbo įvertinimai yra nepatenkinami:

31.8.3.1. įvertinimai į dienyną nerašomi;

31.8.3.2. mokytojas tariasi su pagal tą pačią programą dirbančiu kolega, su metodinės grupės nariais; sutartu laiku konsultuoja mokinį(-ius); tariasi su mokiniu(-iais) ir derina pakartotinio savarankiško darbo datą;

31.8.3.3. jei pakartotinai parašius savarankišką darbą rezultatai nepagerėjo ar pagerėjo nežymiai, mokytojo pamokas stebi, konsultuoja, teikia pasiūlymus progimnazijos vadovai ir kolegos;

31.9. atsiskaitymo už praleistus savarankiškus darbus tvarka:

31.9.1. mokinys, praleidęs savarankišką darbą, nors ir turintis gydytojo pažymą ar kitą pateisinantį dokumentą, privalo per 2 savaites atsiskaityti už praleistą (nerašytą, neatliktą) darbą;

31.9.2. įvertinimas už atsiskaitytą darbą rašomas į artimiausią pamoką, o pastaboje paaiškinama, už ką parašytas įvertinimas; neatsiskaičius per 2 savaites rašomas žemiausias nepatenkinamas įvertinimas;

31.9.3. jei mokinys praleido savarankišką darbą be pateisinamos priežasties, rašomas žemiausias nepatenkinamas įvertinimas. Atsiskaitymo už praleistus savarankiškus darbus tvarka jam netaikoma;

31.9.4. jei mokinys ilgai sirgo (ne trumpiau kaip mėnesį) ir turi gydytojo atleidimą, atsiskaityti už tą programos dalį nereikia;

31.10. apklausų raštu/žodžiu organizavimas:

31.10.1. apie apklausą raštu/žodžiu nebūtina informuoti iš anksto;

31.10.2. vykdoma ne daugiau kaip iš 2 pamokų medžiagos;

31.10.3. užduotys konkrečios, trumpos, aiškios;

31.10.4. mokiniai, nedalyvavę apklausoje, atsiskaityti neprivalo;

31.10.5. darbų patikrinimas gali vykti pasirinktinai: tikrinami visų mokinių ar tik dalies mokinių darbai;

31.10.6. darbai grąžinami kitą pamoką;

31.10.7. rekomenduojamas kaupiamasis vertinimas.

32. Užduočių, skiriamų atlikti namie, vertinimo tvarka:

32.1. Užduotys, skiriamos atlikti namie, gali būti trumpalaikės (jas mokinys turi atlikti iki kitos pamokos) ir ilgalaikės. Dėl jų atlikimo termino mokytojas ir mokinys ar mokiniai tarpusavyje susitaria. Mokytojas su mokiniu ar mokiniais susitaria dėl užduočių, skiriamų atlikti namie, apimties, užduočių pobūdžio, vertinimo bei fiksavimo. Toje pačioje klasėje dirbantys mokytojai tarpusavyje derina užduočių skyrimą, kad laikas, skirtas užduotims atlikti namie, neviršytų:

32.1.1. specialių poreikių turintiems mokiniams užduočių atlikimo namie trukmė iki 0,5–1 val. (atsižvelgiant į galias ir gebėjimus);

32.1.2. 5–6 klasių mokiniams užduočių atlikimo namie trukmė iki 1,5 val.;

32.1.3. 7–8 klasių mokiniams užduočių atlikimo namie trukmė iki 2 val.;

32.2. mokytojas, taikydamas aktyviuosius mokymo metodus ir racionaliai panaudodamas pamokos laiką, skiria atlikti namie diferencijuotas užduotis, įtvirtinančias pamokoje įgytas žinias, gebėjimus, ugdančias mokinio kūrybiškumą ir kritinį mąstymą. Mokymosi sunkumų turinčiam mokiniui skiriamos užduotys, įtvirtinančios pamokoje gautas žinias, šalinančios mokymosi spragas bei stiprinančios mokymosi motyvaciją. Užduotis, atliktas namie, mokytojas tikrina reguliariai ir sistemingai;

32.3. ugdymo(si) procese mokinys nuolat skatinamas įsivertinti savo pažangą, pasiekimus, mokymosi rezultatus:

32.3.1. įsivertinimo paskirtis – siekti, kad mokinys, supratęs savo stipriąsias ir silpnąsias puses, galėtų pagrįstai išsikelti tolesnius mokymosi tikslus bei numatyti jų siekimo strategijas;

32.3.2. kiekvienoje pamokoje taikomi įvairūs įsivertinimo būdai. Grįžtamasis ryšys gaunamas raštu, žodžiu. Mokinio įsivertinimas siejamas su išmokimu, apibendrinant, kiek pamokoje mokinys išmoko;

32.4. būtina individualiai su mokiniu aptarti, kas jam pasisekė, ką reikėtų dar pakartoti ar išmokti, kartu priimti sprendimus dėl mokymo(si) pagalbos teikimo, mokymosi pasiekimų.

**VIII SKYRIUS**

**VERTINIMAS BAIGUS PROGRAMĄ AR JOS DALĮ**

33. Mokymosi rezultatams apibendrinti taikomas apibendrinamasis vertinimas (pažymys arba įskaita).

34. Mokiniui, atleistam pagal gydytojo rekomendaciją (II pusmetyje arba visus mokslo metus) nuo fizinio ugdymo ar kito dalyko pamokų, pusmečio ar metinių pažymių stulpelyje rašoma „atl“.

35. Pusmečių ir metiniai įvertinimai pasiekimų apskaitos dokumentuose fiksuojami pažymiais arba rašoma „įskaityta“ („įsk“), „neįskaityta“ („neįsk“).

36. Pasibaigus pusmečiui ir mokslo metams vedamas pusmečio ir metinio aritmetinis pažymių vidurkis (dešimtųjų po kablelio dalių tikslumu ir apvalinamas taikant matematinę apvalinimo taisyklę mokinio naudai).

37. Nuosekliojo mokymosi tvarkos aprašas nustato, jeigu bent vieno pusmečio įvertinimas „Neįskaityta“, metinis bus „Neįskaityta“. Tada skiriamas Papildomas darbas.

38. Atlikus Papildomą darbą ir gavus nepatenkinamą įvertinimą, mokinys gali būti keliamas arba paliekamas kartoti kursą. Galutinį sprendimą priima progimnazijos direktorius, atsižvelgęs į mokytojų, progimnazijos vaiko gerovės komisijos siūlymus.

39. Papildomo darbo įvertinimas laikomas metiniu.

40. Mokinys, kuris mokosi pagal individualizuotą pagrindinio ugdymo programą ar socialinių įgūdžių ugdymo programą, į aukštesnę klasę keliamas fiksavus jo metinius įvertinimus.

41. Pusmečių ir metiniai įvertinimai vedami priešpaskutinę pusmečio savaitę, bet ne vėliau kaip paskutinę pusmečio ar mokslo metų dieną.

42. Mokytojai priešpaskutinę pusmečio (mokslo metų) pamoką organizuoja mokymosi pasiekimų ir pažangos įsivertinimo aptarimą. Mokytojai apibendrina informaciją apie mokinio, grupės ar klasės pasiekimus bei padarytą pažangą ir, jei reikalinga, koreguoja ugdymo procesą.

43. Mokinys analizuoja mokymąsi, padarytą pažangą, su mokytoju aptaria sėkmes ir nesėkmes, planuoja tolesnį mokymąsi.

**IX SKYRIUS**

**SUPAŽINDINIMAS SU VERTINIMU IR ĮVERTINIMU**

44. Supažindinimas su vertinimu:

44.1. rugsėjo mėnesį per pirmąją savo dalyko pamoką kiekvienas mokytojas supažindina mokinius su savo dalyko, modulio, pasirenkamojo dalyko programa, mokinių mokymosi pasiekimų informacijos kaupimo ir jos fiksavimo sistema, aptaria vertinimo kriterijus, metodus ir formas;

44.2. kabineto skelbimų lentoje mokytojas paskelbia informaciją apie taikomą dalyko vertinimo sistemą;

44.3. su bendra progimnazijos vertinimo tvarka tėvai (globėjai, rūpintojai) supažindinami informacine žinute TAMO dienyne arba klasės tėvų (globėjų, rūpintojų) susirinkime.

45. Supažindinimas su įvertinimu:

45.1. mokymosi pasiekimai fiksuojami TAMO dienyne parašant, už ką rašomas toks įvertinimas. Neturintys galimybių naudotis internetu tėvai (globėjai, rūpintojai) raštu informuojami apie vaiko mokymąsi kartą per mėnesį;

45.2. atsiradus mokymosi problemoms, tėvai (globėjai, rūpintojai) apie mokymosi pasiekimus informuojami įvairiais būdais: skambinant, individualiai kalbantis, rašant el. laiškus;

45.3. mokytojai, klasės vadovas, kiti su mokinio ugdymu susiję pedagogai individualių konsultacijų metu kartu su mokinio tėvais (globėjais, rūpintojais) aptaria mokinio daromą pažangą, mokymosi pasiekimus ir numato būdus gerinti mokinio ugdymo(si) pasiekimus, prireikus koreguoja mokinio individualų ugdymo planą;

45.4. mokiniui, jo tėvams (globėjams, rūpintojams) pageidaujant, progimnazijos nustatyta tvarka gali būti peržiūrėti gauti pasiekimų įvertinimai;

45.5. su direktoriaus įsakymu dėl mokinių kėlimo į aukštesnę klasę, ugdymo programos baigimo, papildomų darbų skyrimo klasės vadovas mokinio tėvus (globėjus, rūpintojus) supažindina per 1–3 dienas, jei mokinys paliekamas kartoti kurso – registruotu laišku arba informaciniu raštu, užregistruotu raštinėje.

**X SKYRIUS**

**VERTINIMO DALYVIAI IR JŲ VAIDMUO**

46. **Mokinys:**

46.1. kartu su mokytoju aptaria numatomus mokymosi pasiekimus, užduotis bei vertinimo kriterijus;

46.2. nagrinėja vertinimo informaciją;

46.3. mokytojo padedamas, mokosi vertinti ir įsivertinti savo pasiekimus bei pažangą. Atsižvelgdamas į savo mokymosi sėkmę, planuoja tolesnį mokymąsi, kelia sau ateities tikslus.

47. **Mokinių tėvai (globėjai, rūpintojai):**

47.1. gauna aiškią, laiku ir reguliariai pateikiamą informaciją apie vaiko mokymąsi, pažangą bei pasiekimus, mokymosi spragas ir reikiamą pagalbą;

47.2. jiems teikiama informacija apie vertinimo kriterijus, procedūras ir progimnazijoje priimtus susitarimus.

48. **Mokytojas:**

48.1. pagal pasirinktą būdą planuoja ir atlieka mokinio pažangos bei pasiekimų vertinimą ugdymo procese;

48.2. apibendrina ir įvertina mokinio pasiekimus;

48.3. progimnazijoje nustatyta tvarka fiksuoja vertinimo informaciją;

48.4. informuoja mokinį, jo tėvus (globėjus, rūpintojus), kitus mokytojus, administraciją apie mokinio mokymąsi, pasiekimus ir spragas;

48.5. remdamasis vertinimo informacija, analizuoja ir koreguoja mokinio mokymą ir mokymąsi;

48.6. rūpinasi, kad mokiniui, turinčiam mokymosi sunkumų, būtų laiku suteikiama reikiama pagalba;

48.7. derina su kitais mokytojais mokinio pažangos bei pasiekimų vertinimo metodikas.

49. **Progimnazija:**

49.1. nustato bendrą mokinių pažangos bei pasiekimų vertinimo, informacijos rinkimo, fiksavimo bei panaudojimo tvarką;

49.2. užtikrina vertinimo metodikų dermę pereinant iš klasės į klasę, iš vienos ugdymo pakopos į kitą, tarp paralelių klasių, atskirų dalykų. Koordinuoja savarankiškų užduočių apimtis ir dažnumą;

49.3. reguliariai organizuoja mokinių pasiekimų aptarimus su tėvais (globėjais, rūpintojais) (du–tris kartus per metus arba pagal poreikį), teikia pagalbą mokymosi problemų turintiems mokiniams;

49.4. analizuoja švietimo pagalbos specialistų ir mokytojo darbo kokybę, remdamasi mokinių pasiekimais.

**XI. SKYRIUS**

**BAIGIAMOSIOS NUOSTATOS**

50. Šis Aprašas skelbiamas Progimnazijos interneto svetainėje.

51. Šio Aprašo vykdymo kontrolę atlieka progimnazijos direktoriaus pavaduotojas ugdymui.

52. Progimnazijos mokinių pažangos ir pasiekimų vertinimo aprašas gali būti koreguojamas atsižvelgiant į naujus dokumentus, reglamentuojančius ugdymą, mokinių pasiekimų vertinimą, jų įteisinimą, vertinimo rezultatų panaudojimą.

\_\_\_\_\_\_\_\_\_\_\_\_\_\_\_\_